**ΕΝΟΤΗΤΑ 6**

1. **Οι πτώσεις ως δείκτες για τη σχέση ουσιαστικού και ρήματος**
* **Οι πτώσεις φανερώνουν τη σχέση που μπορεί να έχει ένα ουσιαστικό με το ρήμα μιας πρότασης**.
* **Ονομαστική**
* Δηλώνει το **υποκείμενο** της πρότασης

 πχ. **Ο καβαλάρης** φαίνεται επιβλητικός πάνω στο άλογο.

* Χρησιμοποιείται και για να φανερώσει το **κατηγορούμενο του υποκειμένου** σε περίπτωση που υπάρχει συνδετικό ρήμα και δίνει μια πληροφορία για το υποκείμενο. πχ. Πολλά μουσεία αρχικά ήταν **σπίτια**.
* **Γενική**
* Χρησιμοποιείται μερικές φορές για να δηλώσει το **αντικείμενο** (συνήθως το **έμμεσο αντικείμενο**)

πχ. Τηλεφώνησα του **Δημήτρη**.

* **Αιτιατική**
* Φανερώνει το **άμεσο αντικείμενο** των ρημάτων.

πχ. Σήμερα οι καουμπόηδες οδηγούν **τα κοπάδια** σε πολιτισμένες περιοχές.

* Μερικές φορές δηλώνει και το **έμμεσο αντικείμενο** κάποιων δίπτωτων ρημάτων.

πχ. Ο καθηγητής μαθαίνει τους μαθητές **Ιστορία**.

(μαθητές: αντικ. άμεσο, Ιστορία: αντικ. έμμεσο)

* Χρησιμοποιείται για να δηλώσει το **κατηγορούμενο του αντικειμένου** και δίνει μια πληροφορία.

πχ. Οι δικαστές θεώρησαν τη γυναίκα **αθώα.**

**ΑΣΚΗΣΕΙΣ**

1. **Ποια είναι τα υποκείμενα και τα αντικείμενα στις ακόλουθες προτάσεις:**

α. Τα βιβλία προσφέρουν γνώσεις, εξάπτουν τη φαντασία μας και καλλιεργούν την ευαισθησία μας.

β. Το παιχνίδι παίζει καθοριστικό ρόλο στην ανάπτυξη και τη διαπαιδαγώγηση του παιδιού.

γ. Το ομαδικό λαϊκό παιχνίδι έχει βαθιές ρίζες στην ιστορία του τόπου μας.

δ. Τα ηλεκτρονικά παιχνίδια προσελκύουν τα παιδιά, καθώς συνδυάζουν ήχο και εικόνα.

ε. Με τις δημιουργικές δραστηριότητες το άτομο διευρύνει τους πνευματικούς του ορίζοντες και αναπτύσσει τη δημιουργικότητα και την κοινωνικότητά του.

1. **Στις παρακάτω προτάσεις:**

**α. Να βρείτε τα υποκείμενα των ρημάτων.**

**β. Να βρείτε τα αντικείμενα των ρημάτων και να σημειώσετε σε ποια πτώση βρίσκονται (Προσοχή: κάποια ρήματα παίρνουν δύο αντικείμενα, είναι δηλ. δίπτωτα).**

α. Του μίλησα, αλλά δε με άκουσε.

β. Μου γνώρισε το φίλο του, το Γιώργο.

γ. Σήμερα ο καθηγητής θα εξετάσει τους μαθητές ιστορία.

δ. Πάντα φρόντιζε τους φτωχούς και βοηθούσε τους ανήμπορους.

ε. Ο Μιχάλης μοιάζει του πατέρα του.

στ. Οι γονείς μου πάντα μου θύμιζαν τις υποχρεώσεις μου.

ζ. Μας οφείλει αιώνια ευγνωμοσύνη.

η. Θα του αφήσω μήνυμα στον τηλεφωνητή.

1. **Στις παρακάτω προτάσεις να βρείτε τα υποκείμενα και τα κατηγορούμενα.**

α. Η νύχτα ήταν σκοτεινή και το κρύο δυνατό.

β. Τα μουσεία δεν είναι μόνο παρελθόν, είναι κομμάτι του πολιτισμού μας και της καθημερινότητάς μας.

γ. Η Καστοριά, χτισμένη σε «νευραλγικό» γεωγραφικό σημείο, υπήρξε για αιώνες πολλούς κάστρο.

δ. Η καταστροφή πολλών γλυπτών του Παρθενώνα στάθηκε πραγματική συμφορά όχι μόνο για τους Έλληνες αλλά και για την ανθρωπότητα ολόκληρη.

ε. Ο Διευθυντής του γραφείου αποδείχτηκε ευγενικός και φιλικός με όλους.

στ. Το θέαμα του κόλπου, με τις κατάφυτες ακρογιαλιές και τα καταπράσινα, γαλήνια νερά ήταν αληθινά ονειρώδες.

1. **Στις παρακάτω προτάσεις να βρείτε τα αντικείμενα και τα κατηγορούμενα των αντικειμένων.**

α. Πάντα θεωρούσα το Γιώργο ψεύτη και υποκριτή.

β. Ο Πρωθυπουργός χαρακτήρισε συκοφάντες τους βουλευτές του αντίπαλου κόμματος.

γ. Ο καθηγητής όρισε τον Αλέξη επιμελητή της τάξης.

δ. Με αποκάλεσε χωρίς λόγο ανόητο.

ε. Τα ΜΜΕ τον παρουσίασαν ως εθνικό ευεργέτη.

1. **Οι πτώσεις ως δείκτες για τη σχέση ουσιαστικού και ουσιαστικού**

**Ονοματικοί προσδιορισμοί** Ονομάζονται τα ονόματα (ουσιαστικά ή επίθετα) που προσδιορίζουν άλλα ονόματα (ουσιαστικά ή επίθετα). Οι ονοματικοί προσδιορισμοί είναι είτε ομοιόπτωτοι είτε ετερόπτωτοι.

**Ομοιόπτωτοι ονοματικοί προσδιορισμοί** Ονομάζονται τα ονόματα (ουσιαστικά ή επίθετα) που προσδιορίζουν άλλα ονόματα και βρίσκονται στην ίδια πτώση με αυτά (σε όμοια πτώση). Οι πιο συνηθισμένοι ομοιόπτωτοι προσδιορισμοί είναι η **παράθεση** και η **επεξήγηση**.

* **Παράθεση** Ονομάζεται ο ομοιόπτωτος προσδιορισμός που ακολουθεί έναν όρο της πρότασης, στην ίδια πτώση με αυτόν, για να τον χαρακτηρίσει με μεγαλύτερη ακρίβεια ή να του αποδώσει ένα κύριο και γνωστό γνώρισμα
* Η Αθηνά, **η θεά της σοφίας**, γεννήθηκε από το κεφάλι του Δία.

Η παράθεση μπορεί να διατυπωθεί με αναφορική πρόταση:

* Η Αθηνά, **που ήταν η θεά της σοφίας**, γεννήθηκε από το κεφάλι του Δία.

Αν παραλειφθεί η παράθεση, το νόημα του προσδιοριζόμενου όρου παραμένει ανεπηρέαστο.

* Η Αθηνά γεννήθηκε από το κεφάλι του Δία.

Στην παράθεση προχωρούμε από το ειδικό στο γενικό.

* Η Αθηνά (**ειδικό**) η θεά της σοφίας (**γενικό**)
* **Επεξήγηση**

Ονομάζεται ο ομοιόπτωτος προσδιορισμός που ακολουθεί έναν όρο μιας πρότασης, στην ίδια πτώση με αυτόν και επεξηγεί τη σημασία του, που είναι γενική και κάπως αόριστη.

* Από το κεφάλι του Δία γεννήθηκε η θεά της σοφίας, **η Αθηνά**.

Στην επεξήγηση εννοείται η λέξη «δηλαδή»:

* Από το κεφάλι του Δία γεννήθηκε η θεά της σοφίας, **δηλαδή η Αθηνά**.

Αν παραλειφθεί η επεξήγηση, δεν ολοκληρώνεται το νόημα του προσδιοριζόμενου όρου:

* Από το κεφάλι του Δία γεννήθηκε η θεά της σοφίας ( ; )

Η επεξήγηση προχωρά από το γενικό στο ειδικό.

* η θεά της σοφίας (**γενικό**) , η Αθηνά (**ειδικό**)

Η παράθεση και η επεξήγηση κλείνονται μέσα σε κόμματα ή σε κόμμα και τελεία. Η παράθεση και η επεξήγηση δεν είναι πάντα ουσιαστικά. Ενδέχεται να είναι και άλλα μέρη του λόγου ή προθετικά σύνολα ή ακόμα και δευτερεύουσες προτάσεις. Όμως και ο όρος που προσδιορίζεται μπορεί να είναι όχι μόνο ουσιαστικό αλλά και αντωνυμία, επίρρημα κλπ.

* Έφυγε μακριά, στην Αμερική (το προσδιοριζόμενο είναι επίρρημα και η επεξήγηση προθετικό σύνολο)
* Αυτό ήθελε, να απαλλαγεί από το γείτονά του (το προσδιοριζόμενο είναι αντωνυμία και η επεξήγηση δευτερεύουσα πρόταση).

**Ετερόπτωτοι ονοματικοί προσδιορισμοί**

Ονομάζονται τα ουσιαστικά που προσδιορίζουν άλλα ουσιαστικά και βρίσκονται σε πτώση διαφορετική από αυτά. Υπάρχουν πολλά είδη ετερόπτωτων προσδιορισμών. Ελάχιστα από αυτά είναι σε πτώση αιτιατική, ενώ τα περισσότερα είναι σε γενική (**γενική προσδιοριστική**) και εκφράζει:

* την ιδιότητα (**γενική της ιδιότητας**) : παιχνίδι **στρατηγικής**
* το περιεχόμενο (**γενική του περιεχομένου**) : Μια ομάδα **διαδηλωτών** άρχισε να φωνάζει υβριστικά συνθήματα εναντίον της αστυνομίας.
* το σύνολο που διαιρείται (**γενική διαιρετική**) : Το άφησε σ’ ένα δωμάτιο **του σπιτιού**
* το δράστη μιας ενέργειας (**γενική υποκειμενική**) : Τους ξύπνησε το κλάμα **του μωρού**
* τον αποδέκτη μιας ενέργειας **(γενική αντικειμενική) :** Η νοσταλγία **της πατρίδας**

Η γενική υποκειμενική και η γενική αντικειμενική προσδιορίζουν ουσιαστικά που έχουν ρηματική έννοια και φανερώνουν το υποκείμενο ή το αντικείμενο της ενέργειας.

Αν μετατρέψουμε τα ουσιαστικά αυτά σε ρήματα, οι γενικές θα μετατραπούν σε ονομαστικές ως υποκείμενα ή σε αιτιατικές ως αντικείμενά τους

Τους ξύπνησε το κλάμα του μωρού Κλαίει **το μωρό** (ΥΡ)

Η νοσταλγία της πατρίδας Νοσταλγώ **την πατρίδα** (Αντ. Ρ)

* **το σκοπό ή τη χρήση** : Ταξίδι **αναψυχής** (ταξίδι που γίνεται για αναψυχή)

 Η στολή **του χορού** (στολή που χρησιμοποιείται για χορό)

* την αιτία **(γενική της αιτίας):** Τον κυρίευσε η χαρά **της νίκης**
* **του μέτρου / ποσού :** Διένυσε μια απόσταση **πέντε χιλιομέτρων** με τα πόδια
* τον κτήτορα (**γενική κτητική**) : το παλάτι **του τσάρου**

Η γενική κτητική μπορεί να δηλώνει επιμέρους σημασίες όπως:

* **καταγωγή ή συγγένεια**: Ο γιος **του Γιάννη**, Ο αδερφός **της Μαρίας**
* **προέλευση**: Και να του φέρεις το νερό το αγνό **της βρυσομάνας**
* **εξάρτηση**: Εδώ είσαι σκλάβα **του πασά**
* **το δημιουργό**: Το Εθνικό Θέατρο θα παρουσιάσει τη «Μήδεια» **του Ευριπίδη**
* **τόπο**: Η έξοδος **του Μεσολογγίου** έγινε το 1826
* **χρόνο**: Οι νύχτες **του καλοκαιριού** είναι ζεστές
* **παρομοίωση:** Έχει καρδιά **λιονταριού**

Η αιτιατική προσδιοριστική είναι ουσιαστικό αιτιατικής πτώσης που προσδιορίζει άλλο και δηλώνει:

* **ποσό** : Ήταν **σαράντα χρόνους** κλέφτης
* **μέτρο**: Έκανε **δύο ώρες δρόμο** με τα πόδια
* **αναφορά**: Βρήκε έναν τοίχο **τρία μέτρα ύψος**

**ΑΣΚΗΣΕΙΣ**

1. **Στις παρακάτω προτάσεις να βρείτε ποιοι προσδιορισμοί είναι παράθεση και ποιοι επεξήγηση και ποια λέξη προσδιορίζουν.**

α. Ο Διονύσιος Σολωμός, ο ποιητής των «Ελεύθερων Πολιορκημένων», γεννήθηκε στη Ζάκυνθο.

β. Έχει πολλές χάρες, ομορφιά, δύναμη, εξυπνάδα.

γ. Ο Ιωάννης Γουτεμβέργιος, ο εφευρέτης της τυπογραφίας, άλλαξε με την τέχνη του τον κόσμο.

δ. Ένα από τα παιδιά της παρέας μας, ο Βασίλης, αρίστευες φέτος στις εξετάσεις.

ε. Ο Αχιλλέας φιλονίκησε με το γιο του Ατρέα, τον Αγαμέμνονα.

στ. Η Αθηνά προστάτευε τον Οδυσσέα, το βασιλιά της Ιθάκης.

ζ. Έτσι σε θέλω, να μη χάνεις ποτέ το θάρρος σου.

η. Του πρόσφερε ένα καλάθι φρούτα.

1. **Στις παρακάτω προτάσεις να βρείτε τους ομοιόπτωτους προσδιορισμούς με ουσιαστικά και να τους αναλύσετε σε αναφορική πρόταση ή να τους διατυπώσετε με το «δηλαδή».**

α. Ο παππούς μου, σοφός άνθρωπος, με συμβούλευε πάντα να είμαι πρώτα απ’ όλα αυστηρός με τον εαυτό μου.

β. Οι λαοί πρέπει πάντα να αγωνίζονται για την προστασία του ύψιστου αυτού αγαθού, της ειρήνης.

γ. Η μικρότερη αδερφή μου, η Ελένη, του είχε φοβερή αδυναμία.

δ. Επόμενος σταθμός μας ήταν η Θεσσαλονίκη, η νύμφη του Θερμαϊκού.

ε. Ειδικοί μουσειολόγοι, σε συνεργασία με τους επιμελητές των μουσείων, τους μουσειοπαιδαγωγούς και τους σχεδιαστές, φροντίζουν για την παρουσίαση των εκθεμάτων.

1. **Να ξαναγράψετε τις παρακάτω προτάσεις μετατρέποντας την παράθεση σε επεξήγηση και το αντίστροφο.**

α. Τα ήρεμα πουλιά της πεδιάδας, οι πελαργοί, οι φασιανοί, οι κουρούνες, κούρνιαζαν πάνω στα κλαδιά.

β. Ο κυρ Κώστας, ο μπακάλης, πάντα μας κερνούσε καραμέλες.

γ. Ο κοινός γιατρός θα σε θεραπεύσει, ο χρόνος.

δ. Γεμάτοι συγκίνηση πατήσαμε στον ιερό τούτο τόπο, την Αγια-Σοφιά.

ε. Σήμερα μας μίλησε για το Φειδία, τον καλλιτέχνη των γλυπτών του Παρθενώνα.

στ. Η Γη πορεύεται ολοταχώς προς την κατάκτηση του κόκκινου πλανήτη, του Άρη.

1. **Να επισημάνετε τους ετερόπτωτους προσδιορισμούς που υπάρχουν στις παρακάτω φράσεις και να τους χαρακτηρίσετε:**

α. Στη μάχη του Μαραθώνα διακρίθηκε ο Μιλτιάδης.

β. Το ποίημα του Σεφέρη έγινε τραγούδι.

γ. Το σπίτι του παππού μου βρίσκεται στην πλατεία.

δ. Ο καύσωνας του φετινού καλοκαιριού ήταν αφόρητος.

ε. Μερικά ψάρια της λίμνης έχουν μεγάλο μέγεθος.

στ. Δάκρυα χαράς μού πλημμύρισαν τα μάτια.

1. **Στις παρακάτω προτάσεις να βρείτε τις γενικές υποκειμενικές και αντικειμενικές (μετατρέποντας το προσδιοριζόμενο ουσιαστικό σε ρήμα και τη γενική προσδιοριστική σε υποκείμενο ή αντικείμενο του ρήματος)**

α. Στο τέλος της παράστασης οι ηθοποιοί δέχτηκαν τις έντονες αποδοκιμασίες του κοινού.

β. Η πρόταση του Γιώργου έγινε δεκτή με ενθουσιασμό.

γ. Αυτό που πάντα ποθούσε ήταν η απόκτηση της εξουσίας.

δ. Η κυβέρνηση αποφάσισε τη λήψη νέων μέτρων για την καταπολέμηση της ανεργίας.

1. **Στις παρακάτω προτάσεις να υπογραμμίσετε τους προσδιορισμούς σε αιτιατική και να βρείτε αν δηλώνουν μέτρο / ποσό ή αναφορά.**

α. Έπεσαν σ’ ένα πηγάδι που είχε πέντε μέτρα βάθος.

β. Οι Σπαρτιάτες στις Θερμοπύλες ήταν τριακόσιοι τον αριθμό.

γ. Ήταν ένας λεβέντης δύο μέτρα μπόι.

δ. Διένυσε τρεις ώρες δρόμο για να μας συναντήσει.

**ΠΑΡΑΓΩΓΑ ΟΥΣΙΑΣΤΙΚΑ**

**ΠΡΟΘΗΜΑΤΑ**

**Ως προθήματα λειτουργούν**:

**Α. Προθέσεις**: αντί (αντιπρόεδρος), από (απόστρατος), μετά (μεταπολίτευση), παρά (παραπαιδεία), υπέρ (υπερδύναμη), υπό (υποσύνολο), διά (διασύνδεση), εκ (εκπαίδευση), συν (συμφοιτητής) κλπ.

**Β. Λεξικά προθήματα**: αρχι- (αρχιμάγειρας), αυτό-(αυτοάμυνα), γεω-(γεωγραφία), ενδο-(ενδοχώρα), ευρω-(Ευρωβουλή), ημι-(ημίμετρα), παν-(πανδαιμόνιο), υδατο-(υδατογραφία), υδρο-(υδροπλάνο)

**ΕΠΙΘΗΜΑΤΑ**

**Α. Παραγωγή ονομάτων που δηλώνουν πρόσωπο ή επάγγελμα**

-άς(κλειδαράς), -έας(κουρέας), -ιάς(γραφιάς), -δόρος(παρκαδόρος), -άρης(βαρκάρης), -ιάρης (ταβερνιάρης), -ιέρης (πορτιέρης), -ιέρα(καμαριέρα), -ίτης (τεχνίτης), -ιώτης (επαρχιώτης), -ίστας (τενίστας), -ιστής (βιολιστής), ίστα (μανικιουρίστα), -ίστρια(τυμπανίστρια), -της(κλέφτης), -τής(βασανιστής), -τζής(φορτηγατζής), -τζού(καφετζού), -τίας(κτηματίας), -τορας(εστιάτορας), -τρα(ράφτρα), -τρια(διευθύντρια)

**Β. Παραγωγή ονομάτων που δηλώνουν τόπο**

-είο (φαρμακείο), -ιά(ποταμιά), -ία(Γαλλία), -ικο(μπακάλικο)

**Γ. Παραγωγή ονομάτων που δηλώνουν όργανο ή σκεύος**

-έας(προβολέας), -ερό(τσαγερό), -ιέρα (ζαχαριέρα), -τήρας(λαμπτήρας), -τήρι(ποτιστήρι), -τήριο(στεγνωτήριο), -τρα(κρεμάστρα), -της(καταλύτης)

**Δ. Παραγωγή ονομάτων που δηλώνουν ενέργεια ή αποτέλεσμα ενέργειας**

-άλα(τρεχάλα), -εία(γοητεία), -ειά(δουλειά), -εια(προσπάθεια), -η/ση/ξη/ψη (πλύση, ψύξη, χώνεψη), -ία(αποτυχία), -ιά(ζαριά), -ίλα(σκασίλα), -ιμο(δέσιμο), -μα(ζέσταμα), -μός(λυτρωμός), -μη(πληρωμή), -τό(γραφτό)

**Ε. Παραγωγή ονομάτων που δηλώνουν κατάσταση ή ιδιότητα**

-άδα(φρεσκάδα), -εια(απάθεια), -ίλα(ξινίλα), -ιλίκι(προεδριλίκι), -μάρα(βουβαμάρα), -οσύνη(δικαιοσύνη), -ούρα(θολούρα), -ιά(μοναξιά), -τητα(ταχύτητα)

**Στ. Παραγωγή αφηρημένων ονομάτων που δηλώνουν θεωρία, τρόπο συμπεριφοράς, επιστήμες, γνώση ή τέχνη**

-ικά(μαθηματικά), -ική(αριθμητική), -ισμός(ρεαλισμός)

**Ζ. Παραγωγή ονομάτων που δηλώνουν υποκορισμό**

παιδ**άκι**, βοριαδ**άκι**, δρομ**άκος**, ακρ**ίτσα**, μπαμπ**άκας**, βασιλ**οπούλα**, αγγελ**ούδι**, βαρκ**ούλα**, αδερφ**ούλης**

**Η. Παραγωγή ονομάτων που δηλώνουν μεγέθυνση**

φων**ακλάς**, κοπελ**άρα**, παίδ**αρος**, ψαρ**ούκλα** κλπ.

**ΑΣΚΗΣΕΙΣ**

**1. Από τα παρακάτω ρήματα να σχηματίσετε παράγωγα ουσιαστικά που να δηλώνουν πρόσωπο ή** **επάγγελμα**: φταίω, εισπράττω, πλάθω, σχεδιάζω, γράφω, σπουδάζω, στοχάζομαι, εισάγω, σκάβω

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2.Να σχηματίσετε παράγωγα ουσιαστικά που να δηλώνουν τόπο από τις παρακάτω λέξεις:** κρατούμαι, εργάζομαι, ράβω, μανάβης, ιατρός, ψιλικατζής, λαγκάδι

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3.Να σχηματίσετε παράγωγα ουσιαστικά που να σημαίνουν όργανο ή σκεύος από τις παρακάτω** **λέξεις**: νίβω, κλαδεύω, βράζω, στεγνώνω, απλώνω, τυρί, λάδι, διακόπτω

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4.Να βρείτε ποια παράγωγα ουσιαστικά που σημαίνουν ενέργεια ή το αποτέλεσμα μιας ενέργειας** **σχηματίζονται από τα παρακάτω ρήματα:** πλέκω, ιδρύω, κολακεύω, καλλιεργώ, πληρώνω, βογκάω, διαβάζω, τσιμπάω, συνωμοτώ, ανοίγω

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**5.Να σχηματίσετε παράγωγα ουσιαστικά που να δηλώνουν κατάσταση ή ιδιότητα από τα εξής** **επίθετα**: γλυκύς, σπουδαίος, έξυπνος, πικρός, κουτός, αναιδής, έμπιστος

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**6.Να σχηματίσετε υποκοριστικά και μεγεθυντικά ουσιαστικά που να παράγονται από τις παρακάτω λέξεις:**

|  |  |  |
| --- | --- | --- |
| **Λέξη** | **Υποκοριστικό** | **Μεγεθυντικό** |
| χέρι |  |  |
| γυναίκα |  |  |
| σκυλί |  |  |
| σπίτι |  |  |
| παιδί |  |  |
| ψάρι  |  |  |

**ΠΑΡΑΓΡΑΦΟΣ-ΠΛΑΓΙΟΤΙΤΛΟΙ**

**1.Στην παρακάτω παράγραφο να βρείτε τη θεματική πρόταση, τις λεπτομέρειες και την κατακλείδα και να δώσετε έναν πλαγιότιτλο.**

Τα ομαδικά παιχνίδια υπηρετούν μεγάλο ηθικό σκοπό. Σε συνηθίζουν να υποτάξεις την ατομικότητά σου σε μια γενική ενέργεια. Να μη νιώθεις πως είσαι άτομο ανεξάρτητο, παρά μέλος μιας ομάδας. Να υπερασπίζεσαι όχι μονάχα την ατομική σου τιμή παρά ολόκληρη την τιμή της ομάδας, όπου ανήκεις: σχολή, πανεπιστήμιο, πόλη, έθνος. Έτσι από σκαλοπάτι σε σκαλοπάτι, το παιχνίδι μπορεί να σε ανεβάσει στις πιο αψηλές και αφιλοκερδείς κορυφές της ενέργειας.

Ν. Καζαντζάκης, Ταξιδεύοντας-Αγγλία

**2.Από την παρακάτω παράγραφο απουσιάζει η θεματική πρόταση. Να βάλετε μια δική σας που να ανταποκρίνεται στο νόημα της παραγράφου.**

Κάθε πόλη κράτος επιδίωκε να είναι ελεύθερη, δηλαδή να είναι ανεξάρτητη από άλλα κράτη, να είναι αυτόνομη, δηλαδή να την κυβερνούν οι ίδιοι οι πολίτες της, και να έχει αυτάρκεια, δηλαδή να μπορεί να τρέφει τους πολίτες της και να ικανοποιεί τις ανάγκες τους σε υλικά αγαθά.

**3.Να χωρίσετε το παρακάτω κείμενο σε παραγράφους και: α. να δώσετε από έναν πλαγιότιτλο σε κάθε παράγραφο, β. να δώσετε έναν τίτλο στο κείμενο που να αναδεικνύει το νοηματικό του κέντρο.**

Ευκαιρίες για δουλειά βρίσκει κανείς στο Διαδίκτυο (Ιντερνέτ). Κι αυτό συμβαίνει γιατί αρκετές επιχειρήσεις επιλέγουν πλέον να προβάλουν μέσα από τις ιστοσελίδες εκτός από τις δραστηριότητες και τα προϊόντα τους και νέες θέσεις εργασίας, τις οποίες καλούνται να στελεχώσουν νέοι, κυρίως, εργαζόμενοι. Πρόκειται κατά κύριο λόγο για θέσεις στους τομείς υψηλής τεχνολογίας, καθώς και της διοίκησης επιχειρήσεων και των χρηματοοικονομικών επαγγελμάτων. Τα πλεονεκτήματα της αναζήτησης εργασίας μέσω του Διαδικτύου είναι αρκετά. Ο ενδιαφερόμενος έχει τη δυνατότητα να επισκέπτεται διάφορες εταιρείες σε ελάχιστο χρονικό διάστημα και να ενημερώνεται αμέσως για τυχόν ευκαιρίες, οι οποίες υπάρχουν στην αγορά εργασίας. Με τον τρόπο αυτό, σχηματίζει σαφέστερη εικόνα για το είδος και την εμπειρία των στελεχών που ζητούνται, ενώ ταυτόχρονα έχει την ευκαιρία να ενημερώνεται καλύτερα για τις δραστηριότητες κάθε εταιρείας χωριστά. Επίσης το Διαδίκτυο παρέχει εύκολη πρόσβαση και στις αγγελίες των εφημερίδων, οι οποίες έχουν δημιουργήσει ιστοσελίδες για τους αναγνώστες τους.

 Από τον Τύπο

**ΑΝΑΚΕΦΑΛΑΙΩΣΗ ΓΝΩΣΕΩΝ**

**Αντιστοιχίζω ό,τι ταιριάζει**:

1. η θεματική πρόταση α. βρίσκεται σε πτώση ονομαστική
2. με την επεξήγηση β. παίρνουν κατηγορούμενο στο υποκείμενο ή αντικείμενο
3. το υποκείμενο γ. συνοψίζεται το νόημα της παραγράφου
4. τα συνδετικά ρήματα δ. διασαφηνίζεται το ουσιαστικό, του οποίου το νόημα είναι

 αόριστο

1. στον πλαγιότιτλο ε. αναφέρεται στην κύρια ιδέα της παραγράφου